DÔVODOVÁ SPRÁVA 
Predkladané uznesenie reaguje na bezprecedentnú situáciu, v ktorej sa ocitla vláda Slovenskej republiky v súvislosti s riadením verejných financií a rešpektovaním ústavného poriadku Slovenskej republiky. Podľa oficiálnych údajov a ekonomických indikátorov došlo k prekročeniu najvyššieho sankčného pásma dlhovej brzdy, čo v zmysle ústavného zákona č. 493/2011 Z. z. o rozpočtovej zodpovednosti automaticky spúšťa mechanizmus politickej zodpovednosti vlády Slovenskej republiky.
Napriek tomu, že lehota na vykonanie príslušných ústavných krokov uplynula už 22. novembra 2025, vláda Slovenskej republiky doposiaľ nepožiadala parlament o vyslovenie dôvery. Tento stav nečinnosti nie je len politickým pochybením, ale priamym ohrozením princípov právneho štátu, kde exekutíva vedome ignoruje jasne definované povinnosti v ústavnom texte. Ignorovanie tejto povinnosti po dobu viac ako 140 dní vytvára nebezpečný ústavný precedens.
Cieľom tohto uznesenia je opätovne vyzvať vládu Slovenskej republiky k politickej zodpovednosti. Ak vláda Slovenskej republiky nedisponuje plánom na stabilizáciu a ozdravenie verejných financií, ktorý by získal dôveru pléna Národnej rady Slovenskej republiky, nemá mandát na ďalšie vládnutie. 



